**Тэма:** Саломапляценне. Аб’ёмнае мадэліраванне з трубчатай саломкі.

**Мэты:** стварыць умовы для навучання рабіць простыя аб’ёмныя элементы з саламяных трубачак; садзейнічаць пашырэнню ўяўленняў дзяцей аб выкарыстанні трубчатай саломкі; садзейнчаць выхаванню культуры працы, развіццю інтэлектуальных магчымасцей.

**Абсталяванне:** трубчастая саломка, нажніцы, ніткі, тоўстая іголка, узоры вырабу, мультымедыйная прэзентацыя.

**І. Арганізацыйны момант.**

– Паслухайце і скажыце, хто да нас сёння завітаў на ўрок.

Я хаджу па белым свеце

І гляджу, як вы жывеце.

Калі трэба – памагу,

Бо я ўсё рабць магу.

Хто я? Дзед-Барадзед,

Абыйшоў увесь белы свет.

А цяпер у ціхі час

Завітаў да вас.

– Малайцы, што здагадаліся! Так, сёння разам з намі будзе працаваць Дзед-Барадзе. А што вы ведаеце пра яго яшчэ?

**ІІ. Паведамленне тэмы і мэт урока.**

– Дзед-Барадзед прынёс нам загадкі і яшчэ нешта. Перш чым паазаць гэту цікавую рэч, адгадайце загадкі.

Рыбу не ловіць, але сеткі распускае. *(Павук.)*

Вісіць сіта, не рукамі звіта. *(Павуціна.)*

– А прынёс Дзед-Барадзед на урок саламянага павука. Паглядзіце на яго. Ці падобны на сапраўднага павука? Чым?

– А чаму Дзед-Барадзед прынёс на ўрок такі выраб?

– Канечне, бо мы сёння таксама будзем рабіць рэчы з трубчатай саломкі. Дзякуючы гэтаму мы навучымся выконваць аб’ёмныя канструкцыі з трубчатай саломкі і зробім саламянага павучка.

**ІІІ. Вывучэнне і замацаванне новага матэрыялу.**

***1. З гісторыі саломапляцення.***

– Як вы лічыце, чаму пачалі на Беларусі рабіць такія вырабы?

– З даўніх пор беларусы вырошчвалі збажыну: пшаніцу, ячмень, авёс, проса. Зярно малацілі і рабілі хлеб, а саломай кармілі хатнюю жывёлу, насцілалі хлявы. Саломай нават пакрывалі дахі дамоў. Народныя ўмельцы заўважылі, што саломка з’яўляецца добрым матэрыялам для вырабу розных рэчаў. Вось і сталі плесці з яе куфры дл адзення, карзіны, шкатулкі, шляпы, абутак, саламяныя карабы, у якіх захоўвалі зерне і муку. Дзецям для забаў рабілі з саломкі цацкі: козлікаў, конікаў, тушак, лялек. Ад саламянай цацкі нават у хмуры дзень светла ў пакоі. Возьмеш такую цацку ў рукі і сярод зімы адчуеш цеплыню летняга сонейка. Саламяныя вырабы грэюць не толькі рукі, але і душу. Шмат цікавых вырабаў з саломкі можна ўбачыць у музеях.

***(Слайды. Саламяныя вырабы.)***

***2. Саламяныя павукі.***

– А хто з вас ведае, навошта рабілі саламяных павукоў?

– Саламяныя павукі – адны з самых старажытных вырабаў з саломкі і, напэўна, самыя загадкавыя. Іх формы, пабудаваныя на злучэнні мноства аднолькавых модуляў, здзіўляюць сваёй гарманічнасцю. Павукоў у сялянскіх сем’ях вывешвалі напярэдадні Новага года ў самым пачэсным месцы дома – чырвоным вугле. Іх строгая гармонія форм і рухаў прызвана была аберагаць жыллё і яго гаспадароў. Яны ўбіралі ў павуціну сваёй канструкцыі ўсё негатыўнае, што магло перашкодзіць шчасліваму жыццю сям’і. Кожны год паўтараўся цыкл: старога павука спальвалі, а на яго месца вешалі новага. Павука падвешвалі над калыскай дзіцяці і над галовамі маладых у час вяселля. Ахоўваць, прыносіць шчасце і ўпрыгожваць – такое прызначэнне гэтых цікавых канструкцый.

***3. Уласцівасці саломкі. Доследы.***

– А зараз Дзед-Барадзед прапануе правесці доследы з саломкай. Памясціце дзве саломінкі на некалькі мінут у стакан з вадой. Адстаўце стакан убок. Праз некаторы час мы да гэтага вернемся.

– Разгледзьце саломку, што ляжыць на парце. Якую форму яна мае? *(Форма трубачкі.)*

– Паспрабуйце сагнуць саломку, сціснуць, разрэзаць. Які вынік з гэтых доследаў можаце рабіць?

*(Калі саломку згінаць, то яна ломіцца. Пры сцісканні саламяныя трубачкі лопаюцца і ў папярэдняе становішча не варочаюцца. Саломка добра рэжацца нажніцамі.)*

– Дастанем саломку з вады. Што можаце сказаць пра мокрую саломку? *(Такая саломка стала эластычнай і яе лёгка згінаць.)*

***4. Уводны інструктаж па практычнай рабоце.***

\*Інструменты для працы.

– Што нам спатрэбіцца для работы? *(Саломка, іголка, нажніцы і ніткі.)*

\* План работы.

*(План работы складаецца пад кіраўніцтвам настаўніка па падручніку – с.66-67.)*

1. Падрыхтуйце 12 саломінак аднолькавых памераў.
2. Звяжыце квадрат з 4 саломінак.
3. Дадайце два трохвугольнікі.
4. Злучыце вяршыні трохвугольнікаў.
5. Прывяжыце яшчэ два трохвугольнікі і злучыце іх вяршыні.
6. Пакажыце свой выраб.

***5. Фізкультхвілінка.***

Павучок на лапку ўпаў. *(Прыселі.)*

Сваю лапку ён зламаў*. (Скачкі на правай назе, скачкі на левай назе.)*

У магазін хутчэй схадзіў – *(Хадзьба на месцы.)*

Лапку новую купіў. *(Стойка, рукі за галаву і павароты.)*

Ты глядзі, павучок, паглядай:

Лапак больш ты сваіх не ламай.

***6. Інструктаж па тэхніцы бяспекі.***

*Правілы работы з нажніцамі*

1. Захоўвай нажніцы ў пазначаным месцы, у вызначаным становішчы.
2. Кладзі нажніцы на парту так, каб яны не звісалі за край парты.
3. Не працуй з нажніцамі з паслабленым шарнірным крапленнем.
4. Не пакідай іх у раскрытым выглядзе.
5. Не рэж нажніцамі ў час хадзьбы.
6. Перадавай нажніцы толькі ў закрытым выглядзе.

*Правілы работы з іголкай*

1. Не кідай іголкі дзе папала.
2. Не бяры іголку ў рот.
3. У час работы ўтыкай іголкі ў спецыяльную падушачку.
4. Не ўкалвай іголкі ў адзенне.
5. Не пакідай а працоўным ммесцы іголку без ніткі.
6. Захоўвай іголкі ў ігольніцы.
7. Правер наяўнасць іголкі пасля заканчэння работы.

***7. Самастойная праца вучняў і бягучы інструктаж настаўніка.***

**IV. Падвядзенне выннікаў урока.**

***Аналіз гатовых вырабаў вучняў.***

Кожны з вучняў прадстаўляе свайго павучка.

***Арганізацыя ўборкі працоўных месцаў.***

***Самаацэнка, узаемная ацэнка і ацэнка настаўніка.***

– Ацаніце сваю работу на ўроку.

– Ацаніце работу свайго суседа па парце, улічваючы акуратнасць, правільнасць выканання, стараннасць, самастойнасць вырабу павука.

***Вынік урока.***

– Што новага вы даведаліся на ўроку?

– Якія пачуцці ў вас узніклі, калі вы выконвалі работу?

-– Як гэтыя веды і набытыя ўменні спарэбяцца вам у жыцці?

**V. Рэфлексія.**

– Дзед-Барадзед развітваецца з вамі. І спадзяецца на тое, што кожны з вас навучыць сяброў рабіць саламянага павучка.